Foto: Hina, Getty Images



HRVATSKA je na otvaranju Svjetskog prvenstva poražena od Brazila s 3:1. Obrambeni igrači zauzeli su napadački gard protiv Yuichija Nishimurija, koji je Brazilu poklonio penal za pobjedu.

Međunarodni sudac koji ne zna engleski jezik?

Dejan Lovren, koji je Freda jedva dotaknuo prije nego je pao u šesnaestercu, priznao je: "Jedva zadržavam suze, najradije bih plakao. Čekaš ovako nešto cijeli život, dvije godine se boriš i spremaš za ovo i onda ti sudac ukrade ono što si zaslužio. Zašto Brazilu jednostavno odmah ne daju pehar?! Sve je podređeno njima, svi govore da oni moraju biti prvaci, pa zašto onda uopće igramo? Teško je pričati o fair-playu i poštovanju, kada ti ovako nešto uradi sudac, koji k tome ne zna engleski! Pitao sam ga zašto je dosudio penal, a on je nešto promrmljao. Suigrači mi isto govore; međunarodni sudac koji sudi otvaranje SP, a ne zna engleski jezik?!"

Pričaju nam na seminarima o fair playju, a onda nam naprave ovo

Darijo Srna trudio se birati riječi, ali vidjelo se što i o kome misli: "Teško je nakon ovako nezasluženog poraza biti hladne glave, ali mi se moramo dignuti i gristi za dvije preostale pobjede. Očekivali smo da će sudac biti skloniji domaćinu, ali ovoliko... Znate, stalno nam propovijedaju o fair-playu, suci s nama kapetanima o tome imaju posebne sastanke i onda vam naprave ovako nešto. Ali, moramo se odmah početi spremati za Kamerun, za pet dana nitko nas neće pitati kako smo izgubili od Brazila."

Tekst se nastavlja ispod oglasa

Vedran Ćorluka je bio bijesan: "U prvom poluvremenu smo poveli, nakon izjednačenja držali remi i bod, ali u drugom dijelu sudac je bio najbolji brazilski igrač. "

Ivan Rakitić jedva je pronalazio riječi.

"Jednostavno je žalosno da na dan otvaranja SP-a, nakon ovakve utakmice, mi pričamo o sucu. To je žalosno, ali moramo dignuti glave. Nas čeka Kamerun"

I Šimi Vrsaljku upropaštena je utakmica karijere. Da nije Nishimure, danas bi se razmišljalo o tome je li Hrvatska konačno našla lijevog beka.

"Prikazali smo svoju domovinu u najboljem svjetlu. Mislim da kaznenog udarca nije bilo i to je sve što mogu reći na tu temu, vrijeme ne možemo vratiti"